ด้วยรักและอาลัย

...”ป้าเอี้ยง” เป็นชื่อของญาติผู้ใหญ่ที่คุ้นปากมากที่สุดชื่อหนึ่ง ชื่อจริงๆของท่านคือ คุณป้า ไมตรี เปียสนิท ชื่อเล่นเต็มๆของท่านก็คือ”ป้านกเอี้ยง” แต่หลานๆก็มักจะเรียกกันสั้นๆว่า”ป้าเอี้ยง”อย่างสนิทสนม ป้าเป็นคนอัชฌาสัยดี โอบอ้อมอารีย์ มีเมตตาต่อหลานทุกคน หลานๆส่วนใหญ่จึงสนิทกับป้ามากกว่าลุง

 ตอนเด็กๆเท่าที่จำความได้ก็จะเดินเข้าเดินออกบ้านของป้าอยู่เสมอเพราะบ้านของป้าเป็นร้านขายของชำซึ่งมีอยู่ร้านเดี่ยวที่บ้าน”ท่ามะนาว”ในขณะนั้นและก็อยู่ไม่ไกลจากบ้านของพ่อมากนัก จวบจนวิถีของชีวิตนำพาให้ห่างเหินต้องจากบ้านเกิดไปอยู่แดนไกลจึงห่างกันไปบ้างตามวิถีทาง แต่ทุกครั้งที่มีโอกาสกลับมาเยี่ยมบ้านก็จะแวะไปกราบเยี่ยมท่านเสมอ ทุกครั้งที่ไปสวัสดีคำพรที่ได้อยู่เสมอเท่าที่จำได้ก็คือ “บุญรักษา พระคุ้มครองนะลูก”

 ความเมตตาปรานีที่”ป้าเอี้ยง”มีให้กับหลานคนนี้นั้นมีมากมาย ที่จำได้ ประทับใจ และซึ้งใจมากที่สุด คือ ป้าไปเป็นเถ้าแก่ขอเมียให้จนหลานป้า ได้เพิ่มหลานย่าให้ป้าเพิ่มขึ้นอีกสองคน

 สังขารไม่เที่ยงเป็นของแท้ แก่ เจ็บ ตาย ไม่มีใครหลีกพ้น ไม่เว้นแม้กระทั่งคุณป้าผู้อารีย์ ในยามที่สังขารล่วงโรยในวัยชราป้าก็ล้มป่วยบ้างเป็นธรรมดา ได้มีโอกาสไปเยี่ยมท่านบ้างทั้งที่โรงพยาบาลและที่บ้าน ไม่ว่าสังขารจะล่วงโรยไปขนาดไหนแต่สติสัมปชัญญะของป้าก็ดีเยี่ยม สามารถจำหลานได้ทุกคนในทุกครั้งที่เข้าเยี่ยม

 วันนี้ไม่มีป้า ป้าได้จากพวกเราไปแล้ว ถึงอย่างไรป้าก็จากไปแต่ตัว แต่คุณงามความดีของป้าที่เคยทำไว้ยังตราตรึงอยู่ในหัวใจของหลานเสมอ ขอผลบุญที่ป้าทำจงเป็นพละปัจจัยนำพาให้ป้าสถิตย์อยู่บนสวรรค์ชั้นฟ้านิรันดร์เทอญ...

 ด้วยรักและอาลัย

...ความเมตตาปรานีที่ได้รับ

ยังซึมซับอยู่ในใจไม่ห่างหาย

จักกี่เดือนกี่ปีที่เคลื่อนคลาย

ก็ยังมากความหมายในสายตา

หลายสิ่งที่ป้าทำให้ในชีวิต

ยังสถิตในฤดีที่ร่ำหา

คำสั่งสอนทุกวลีที่ได้มา

ยังคงซึ้งคุณค่าความทรงจำ

วันที่ไม่มีป้าเหมือนฟ้าหม่น

สำหรับคนระลึกถึงจึงร้องร่ำ

ต่อแต่นี้จะมีใครคอยแนะนำ

และคอยย้ำเตือนให้ใฝ่ทางดี

ขอผลบุญหนุนเกื้อเผื่อแผ่ถึง

ให้ป้าซึ่งจากไปได้สุขี

สงบสุขทุกทิวาและราตรี

สถิตที่ทิพย์สวรรค์ชั้นฟ้าเทอญ.../

สมยศ เปียสนิท